Zondo kyk na oudits vir SAL | Netwerk24
Deur Marelize Barnard 20 Februarie 2020 17:40
Die rol wat die ouditfirmas PwC en Nkonki Inc. gespeel het om jare lank skoon oudits aan die Suid-Afrikaanse Lugdien (SAL) te gee, word nou deur die Zondo-kommissie van ondersoek na staatskaping ondersoek.
Polani Sokombela, ’n rekenmeester in die kantoor van die OG, getuig voor die kommissie. Foto: Skermgreep
Getuienis oor die rol van die ouditeur-generaal (OG) en eksterne ouditfirmas by die SAL het Donderdag begin en sal Vrydag voortgaan.
Adv. Kate Hofmeyr, getuienisleier van die kommissie, het gesê PwC en Nkonki het van 2012 tot 2016 skoon oudits vir die SAL gegee. Daarna het die OG ingekom om die oudits te doen en besef die SAL se boeke is in chaos.
Polani Sokombela, ’n rekenmeester in die kantoor van die OG, het getuig PwC en Nkonki is vir die 2011-’12-boekjaar aangestel om die SAL se boeke te oudit. Hierna het PwC en Nkonki sonder ’n behoorlike tenderprosedure vir nog vier jaar die kontrak gekry om die SAL se boeke te oudit.
Hofmeyr het aangevoer dit kom neer op onreëlmatige uitgawes en is nie in die SAL se boeke aangeteken nie.
Die kwessie wat die kommissie ondersoek, is hoe PwC en Nkonki skoon oudits kon gee aan die SAL tot die OG ingegryp het.
Adv. Michael Mbikiwa, wat Sokombela se getuienis gelei het, het aan hom gevra hoe dit gebeur het dat die OG die oudits van die SAL oorgeneem het.
Sokombela het geantwoord dat die destydse minister van finansies, Nhanhla Nene, versoek het dat die OG die oudit van SAL vir die 2015-’16-boekjaar moet oorneem nadat Nkonki probeer het om alleen-ouditeure van die SAL te word.
Sokombela het getuig daar is ’n risiko-ontleding gedoen en die OG het besluit die oudit kan nie vir die 2015-’16-boekjaar teruggeneem word nie, maar wel vir die 2016-’17-boekjaar.
Dit is met die OG se oudit dat daar besef is die SAL het grootskaalse skuld aan verskeie banke, maar dat hy dit nie kan delg nie - dít terwyl die SAL vir jare skoon oudits gekry het.
Sokombela getuig Vrydag verder.
Meer oor: Nkonki Inc | Ouditfirmas | Pwc | Zondo-Kommissie Van Ondersoek Na Staatskaping
OORSIG: Ouditeur-generaal neem SAL-oudits oor, hoor Zondo
Mnr. X: Ek verkoop niemand uit, maar ek mag nie jok nie